Document ID: 32013R0985

KOMISIJOS REGLAMENTAS (ES) Nr. 985/2013
2013 m. spalio 14 d.
kuriuo dėl tam tikrų kvapiųjų medžiagų iš dalies keičiamas ir ištaisomas Europos Parlamento ir Tarybos reglamento (EB) Nr. 1334/2008 I priedas
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1334/2008 dėl kvapiųjų medžiagų ir aromatinių savybių turinčių tam tikrų maisto ingredientų naudojimo maisto produktuose ir ant jų ir iš dalies keičiantį Tarybos reglamentą (EEB) Nr. 1601/91, reglamentus (EB) Nr. 2232/96 ir (EB) Nr. 110/2008 bei Direktyvą 2000/13/EB (1), ypač į jo 11 straipsnio 3 dalį,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1331/2008, nustatantį maisto priedų, fermentų ir kvapiųjų medžiagų leidimų suteikimo procedūrą (2), ypač į jo 7 straipsnio 5 dalį,
kadangi:
(1)
Reglamento (EB) Nr. 1334/2008 I priede nustatytas kvapiųjų medžiagų ir žaliavų, skirtų naudoti maisto produktuose, Sąjungos sąrašas ir jų naudojimo sąlygos;
(2)
Sąjungos sąrašo A dalyje pateiktos įvertintos kvapiosios medžiagos, kurioms nėra skirta išnašų, ir tebevertinamos kvapiosios medžiagos, kurioms tame sąraše priskirtos 1-4 išnašos;
(3)
Europos maisto saugos tarnyba įvertino 23 medžiagas, kurios šiuo metu sąraše įvardytos kaip tebevertinamos kvapiosios medžiagos. Šias medžiagas EMST įvertinto tokiose vertinimo grupėse: vertinimas FGE.06rev4 (3) (medžiagos FL Nr. 02.229, 05.137, 09.562 ir 09.854), vertinimas FGE.07rev4 (4) (medžiagos FL Nr. 02.145, 02.194, 02.211, 07.198 ir 07.204), vertinimas FGE.08rev5 (5) (medžiaga FL Nr. 15.134), vertinimas FGE.09rev4 (6) (medžiagos FL Nr. 07.202 ir 07.255), vertinimas FGE.12rev3 (7) (medžiaga FL Nr. 05.182), vertinimas FGE.20rev4 (8) (medžiagos FL Nr. 05.026, 05.028, 05.029 ir 09.858), vertinimas FGE.23rev4 (9) (medžiaga FL Nr. 13.170), vertinimas FGE.63rev1 (10) (medžiagos FL Nr. 02.252, 07.190 ir 09.936), vertinimas FGE.94rev1 (11) (medžiaga FL Nr. 16.095) ir vertinimas FGE.304 (12) (medžiaga FL Nr. 16.123). EMST padarė išvadą, kad esant dabartiniam šių kvapiųjų medžiagų suvartojimo lygiui jos nekelia susirūpinimo dėl saugos;
(4)
todėl kvapiosios medžiagos, kurios buvo įvertintos šiose kvapiųjų medžiagų vertinimo grupėse, turėtų būti nurodytos sąraše kaip įvertintos medžiagos, atitinkamuose Sąjungos sąrašo įrašuose išbraukiant joms skirtas nuorodas į 1-4 išnašas;
(5)
paskelbus Sąjungos sąrašą jame buvo pastebėta keletas klaidų. Šios klaidos yra susijusios su pavadinimais, CAS numeriais, JECFA numeriais arba antrinėmis šių medžiagų sudedamosiomis dalimis: FL Nr. 02.093, 02.110, 05.085, 08.004, 09.016, 09.131, 09.132, 09.266, 09.578, 09.596, 09.880, 12.075, 12.086, 12.273, 13.028, 13.190, 14.067 ir 17.015. Šios klaidos turėtų būti ištaisytos;
(6)
todėl Reglamento (EB) Nr. 1334/2008 I priedo A dalis turėtų būti atitinkamai iš dalies pakeista;
(7)
šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1334/2008 I priedo A dalis iš dalies keičiama pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. spalio 14 d.

Labels: 0
3
17